                        “Язлар килә”
1.Язлар килә җиргә, язлар килә,

Яшәмәс җиреңнән яшәрсең.

Тәүге күкрәү күкләрне иңләсә,

Яшен булып үзең яшьнәрсең.

2.Күңел тәрәзәңне яз какканда,

Җаның кышта ничекләр калсын.

Зәңгәр күктә кояш елмайганда,

Кош кынамы- үзең очарсың.

3.Язгы чәчәкләргә гашыйк булсаң,

Өзмәс җирләреңнән өзәрсең.

Йөрәгеңә язгы ялкын капса,

Тамчылардай, бозлар тишәрсең.

4.Капка түбәсендә сыерчыклар

Сайраганда  ояларын мактап,

Түзеп булыр микән җырламыйча,

Моңсызлар да куяр такмаклап.

5.Яңгыр явып ак кар җебегәндә,

Эрер әле күңел бозлары,

Юллардагы гөрләвекләргә ияреп,

Агып китәр күңел тузаны.

6.Кыеклардан тамып тора,

Бозны тишеп тамчылар.

Озакламас, инде кардан

Җир өсләре дә ачылыр.

7.Искитәрлек- күрче син дә,

Матур язлар  килә җиргә!

Каңгылдашып кыр казлары:

“Исән кайттык!” –дип безгә.

8.Язлар килә җиргә, язлар килә,

Киерелеп сулый  Җир-ана.

Җылылыкка , назга, хискә тулып,
Яшәү,яшьнәү килә дөньяга.                                  
